钦定古今图书集成/明伦汇编/官常典/第274卷 > 谢端
## 钦定古今图书集成/明伦汇编/官常典/第274卷 > 谢端

按《元史》本传：“‘端字敬德，蜀之遂宁人。宋末，蜀士多避
兵江陵，因家焉。端幼颖异，五六岁能吟诗，十岁能作
赋。弱冠与尚书宋本同师，明性理，为古文。又同教授
江陵城中，以文学齐名，时号谢宋史’。杠宣慰荆南，数
加延礼，荐之姚枢。枢方以文章大名自负，少所许可，
以所为文视端，端一读即能指擿其用意所在，枢叹”
奖不已，语人：“后二十年，若谢端者，岂易得哉！”用荐者
署校官，不报。科举法行，就试河南行省，中其举，以内
艰不会试。延祐五年，乃擢进士乙科，授承事郎、潭州
路同知湘阴州事。岁满，入为国子博士，迁太常博士。
盗入太庙，失第八室黄金主，坐罢去。端礼官非典守，
不当坐亦不辨。寻除翰林修撰，升待制，以选为国子
司业，遂为翰林直学士，阶大中大夫。端善为政，筮仕
湘阴，猾吏束手，不敢舞文法，豪民无赖者远避去。部
使者行部，旁郡滞讼皆委端谳，端剖决如流，绩誉籍
然。其文章严谨有法，宁约近瘠，无奢滋驳。居翰林久，
至顺、元统以来，国家崇号，慈极升祔先朝，加封宣圣
考妣，制册多出其手。预修文宗、明宗、宁宗三朝实录
及累朝功臣列传，时称其有史才。初，文宗建奎章阁，
搜罗中外才俊置其中，尝语阿荣曰：“当今文学之士，
朕惟未识谢端。”亡何，文宗崩，竟不及用端。端又与赵
郡苏天爵同著《正统论》，辨金、宋正统甚悉，世多传之。
至元六年卒，年六十二。元世蜀士以文名者曰虞集，
而谢端其次云